3. pielikums

# Finanšu un kapitāla tirgus komisijas

 27.10.2020. normatīvajiem noteikumiem Nr. 201

**personas datu aizsardzība**

**amatpersonas piemērotības novērtēšana**

**PERSONAS DATU APSTRĀDES MĒRĶIS UN TIESISKAIS PAMATS**

Kredītiestādes drošība un stabilitāte ir atkarīga no spēkā esošajiem iekšējās organizācijas struktūras un korporatīvās pārvaldības pasākumiem. Padomes 2013. gada 15. oktobra Regula **(ES)** Nr. 1024/2013 (VUM Regula)[[1]](#footnote-1) Eiropas Centrālajai bankai (ECB) uztic īpašus uzdevumus saistībā ar politikas nostādnēm, kas attiecas uz kredītiestāžu prudenciālo uzraudzību, pamatojoties uz Līguma par Eiropas Savienības darbību 127. panta 6. punktu. Prudenciālās uzraudzības nolūkā ECB ir uzticēti uzdevumi attiecībā uz iesaistītajās dalībvalstīs dibinātajām kredītiestādēm, kas minētas VUM Regulas 4. pantā, VUM Regulas 6. panta ietvaros.

Saskaņā ar VUM Regulas 4. panta 1. punkta e) apakšpunktu ECB irjānodrošina atbilstība attiecīgajiem Savienības tiesību aktiem, ar ko piemēro prasības, ka kredītiestādēm jābūt stingriem pārvaldības pasākumiem, tostarp **prasības par** **visu to personu atbilstību un piemērotību, kuras vada kredītiestādes**. Lai veiktu uzticētos pienākumus saskaņā ar VUM Regulas 16. panta 2. punkta m) apakšpunktu, ECB ir piešķirtas pilnvaras jebkurā brīdī atbrīvot no darba kredītiestāžu vadības struktūru locekļus, kas nepilda minētajos Savienības tiesību aktos noteiktās prasības. **Eiropas Parlamenta un Padomes Direktīvas Nr. 2013/36/ES**[[2]](#footnote-2)91. panta 1. punkts nosaka, ka vadības struktūras locekļiem vienmēr ir pietiekami laba reputācija un pietiekamas zināšanas, iemaņas un pieredze savu pienākumu veikšanai. Nozīmīgo uzraudzīto kredītiestāžu uzraudzības ietvaros **ECB** **Regulas** **Nr. 468/2014** (VUM Pamatregula)[[3]](#footnote-3) 93. un 94. pants nosaka noteikumus kredītiestāžu vadītāju piemērotības novērtēšanai, ko veic ECB. Lai nodrošinātu, ka piemērotības un atbilstības prasības tiek ievērotas jebkurā laikā, saskaņā ar VUM Pamatregulas 94. panta 2. punktu ECB var ierosināt veikt jaunu novērtējumu, pamatojoties uz jauniem faktiem, ja ECB kļūst zināmi šādi jauni fakti, kas var ietekmēt attiecīgā vadītāja sākotnējo novērtējumu.

Tādējādi personas dati tiek vākti un apstrādāti, lai novērtētu, vai personas, kuras vada nozīmīgo uzraudzīto kredītiestādi, atbilst piemērotības prasībām. Izvērtēšanas kritēriji ir: 1) reputācija; 2) zināšanas, prasmes un pieredze; 3) spēja rīkoties atbilstoši kredītiestādes korporatīvajām vērtībām un profesionālās rīcības un ētikas standartiem, tai skaitā spēja rīkoties neatkarīgi; 4) spēja veltīt pietiekami daudz laika savu amata pienākumu izpildei; 5) kolektīvā piemērotība. Turklāt personas datus var apstrādāt un analizēt, lai veiktu kvantitatīvu izpēti un analīzi un veiktu statistikas analīzi. Ja dati tiks izmantoti šim nolūkam, tad personas dati tiks anonimizēti, lai personu nevarētu identificēt.

**APSTRĀDĀTO PERSONAS DATU KATEGORIJAS**

Saistībā ar amatpersonas piemērotības novērtēšanu tiek apstrādāti šādi personas dati:

1) pieteikuma iesniedzēja sniegtie **personas dati** (rakstveidā vai intervijas laikā), kas ir saistīti ar:

- **informāciju par personu**, piemēram, vārds, uzvārds, dzimšanas datums un vieta, personas pases/ID kartes numurs, valsts piederība, reģistrācijas numurs;

- **kontaktinformāciju**, piemēram, adrese, e-pasts, tālruņa numurs;

- **zināšanām, prasmēm un pieredzi**, piemēram, informācija par praktisko, profesionālo pieredzi, kas iegūta iepriekšējās darbavietās, un teorētisko pieredzi (zināšanām un prasmēm), kas iegūta izglītības iestādēs;

- **reputāciju**, piemēram, sodāmība un informācija par izmeklēšanu un tiesvedību, disciplinārlietas (tostarp informācija par atstādināšanu no amata, maksātnespējas vai līdzīgiem procesiem);

- **interešu konfliktiem**, piemēram, jebkādas personiskas attiecības ar vadības struktūru locekļiem, jebkādi nozīmīgi privātie darījumi ar kredītiestādi, amati ar būtisku līdzdalību utt.;

- **laiku amata pienākumu izpildei**, piemēram, citas profesionālās vai personiskās saistības vai apstākļi (iesaiste tiesas procesos);

- **kolektīvo piemērotību**, piemēram, konkrētā amata kandidāta pienesums pārvaldes institūcijas kopējai kompetencei;

2) personas dati, kas kļuvuši zināmi ECB vai Finanšu un kapitāla tirgus komisijai (FKTK) ar citiem līdzekļiem, piemēram, plašsaziņas līdzekļiem;

3) personas dati, kas nav saistīti ar amata kandidātu, bet ar trešajām personām;

4) ECB vai FKTK atbildīgo darbinieku, kas veic personas novērtēšanu, secinājumi, piemēram, atzinumi vai novērtējumi par amata kandidātu zināšanām un kompetenci attiecīgajā jomā.

**PERSONAS DATU SAŅĒMĒJI VAI SAŅĒMĒJU GRUPAS**

Amatpersonu piemērotības novērtēšanas procedūras gaitā saņemtos personas datus izpauž ECB un FKTK atbildīgajiem darbiniekiem, kuriem nepieciešams tos zināt (*on a need-to-know basis*) kredītiestādes prudenciālās uzraudzības mērķiem, ECB Uzraudzības valdes sekretariātam un Uzraudzības valdes locekļiem, kā arī ECB padomes locekļiem, ECB ekspertiem un darbiniekiem, kas darbojas ECB vārdā, kā arī ierobežotam skaitam iestāžu, struktūru, aģentūru, uzraudzības iestāžu darbinieku (piemēram, prokurori, nelikumīgi iegūtu līdzekļu legalizācijas novēršanas iestādes).

**PIEMĒROJAMAIS GLABĀŠANAS PERIODS**

ECB glabā personas datus, kas sniegti amatpersonu piemērotības novērtēšanas procedūras gaitā, 15 gadus no pieteikuma dienas, ja tas tiek atsaukts pirms oficiāla lēmuma pieņemšanas, no dienas, kad pieņemts negatīvs lēmums, vai no dienas, kad datu subjekts vairs nav kredītiestādes amatpersona vai persona, kurai ir būtiska līdzdalība kredītiestādē, pozitīva ECB lēmuma gadījumā, kā arī no pēdējā ECB lēmuma datuma, ja tiek veikta amatpersonas pārvērtēšana, pamatojoties uz jauniem faktiem.

Ja tiek ierosināta administratīvā lieta vai uzsākta tiesvedība, glabāšanas periodu pagarina un tas beidzas vienu gadu pēc tāda lēmuma par sankciju piemērošanu stāšanās spēkā, kam ir galīga lēmuma spēks. FKTK glabā personas datus, kas sniegti atļaujas pieteikumos, 10 gadus pēc tirgus dalībnieka statusa maiņas.

**PIEMĒROJAMĀ DATU AIZSARDZĪBA UN DATU pārziņi**

Eiropas Parlamenta un Padomes 2018. gada 23. oktobra Regula (EK) Nr. 2018/1725 par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK ir piemērojama personas datu apstrādē, ko veic ECB. Eiropas Parlamenta un Padomes Regula (EK) Nr. 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) ir piemērojama personas datu apstrādē, ko veic FKTK. Regulas (EK) Nr. 2018/1725 un Nr. 2016/679 izpratnē ECB un FKTK ir kopīgi pārziņi.

**DATU SUBJEKTA TIESĪBAS**

Datu subjektam, kura personas datus prudenciālās uzraudzības nolūkā apstrādā ECB un FKTK, ir tiesības piekļūt datiem, kas uz viņu attiecas, un tiesības tos labot. Jums ir arī tiesības (ar ierobežojumiem) dzēst savus personas datus un iebilst pret savu personas datu apstrādi, ievērojot Regulas (EK) Nr. 2018/1725 prasības.

**KONTAKTI**

Ja Jums rodas jautājumi vai sūdzības par datu apstrādes procesu, Jūs varat vērsties ECB (authorisation@ecb.europa.eu) vai FKTK (fktk@fktk.lv). ECB datu aizsardzības speciālists (dpo@ecb.europa.eu) atbildēs uz jautājumiem saistībā ar personas datu aizsardzību. Turklāt Jums ir tiesības jebkurā laikā vērsties pēc palīdzības pie Eiropas datu aizsardzības uzrauga (*European Data Protection Supervisor*) vai Datu valsts inspekcijā.

**APLIECINĀJUMS**

Ar šo apliecinu, ka esmu informēts, ka, pamatojoties uz normatīvo aktu prasībām (piemēram, Kredītiestāžu likuma 57. panta 1.1 daļu, VUM Regulas 4. pantu), FKTK savas kompetences ietvaros saņem un apstrādā FKTK/ECB iesniegtos manus kā fiziskās personas datus, tai skaitā sensitīvus personas datus. Esmu informēts, ka mani personas dati tiek nodoti ECB tās funkciju veikšanai, kā arī ECB nodod manus personas datus FKTK.

Vārds, uzvārds

Paraksts

Vieta, datums

1. Padomes 2013. gada 15. oktobra Regula (ES) Nr. 1024/2013, ar ko Eiropas Centrālajai bankai uztic īpašus uzdevumus saistībā ar politikas nostādnēm, kas attiecas uz kredītiestāžu prudenciālo uzraudzību, OJ L 175, 14.06.2014. [↑](#footnote-ref-1)
2. Eiropas Parlamenta un Padomes Direktīva Nr. 2013/36/ES (2013. gada 26. jūnijs) par piekļuvi kredītiestāžu darbībai un kredītiestāžu un ieguldījumu brokeru sabiedrību prudenciālo uzraudzību, ar ko groza Direktīvu 2002/87/EK un atceļ Direktīvas 2006/48/EK un 2006/49/EK, OJ L 176, 27.06.2013. [↑](#footnote-ref-2)
3. Eiropas Centrālās bankas Regula (ES) Nr. 468/2014 (2014. gada 16. aprīlis), ar ko izveido vienotā uzraudzības mehānisma pamatstruktūru Eiropas Centrālās bankas sadarbībai ar nacionālajām kompetentajām un norīkotajām iestādēm, OJ L 141, 14.05.2014. [↑](#footnote-ref-3)